เอซจับมือไทยสมายล์ รุกประกันการเดินทาง
เอซจับมือไทยสมายล์ สบช่องเที่ยวบินล่าช้า เปิดตัวประกันภัยเดินทาง
16 ก.พ. 2559

เอซจับมือไทยสมายล์ สบช่องเที่ยวบินล่าช้า เปิดตัวประกันภัยเดินทาง
นายร็อบ วิลคินสัน ประธานเจ้าหน้าที่บริหาร บริษัท เอซ ไอเอ็นเอ โอเวอร์ซีส์ อินชัวรันซ์ เปิดเผยว่า ได้ร่วมกับสายการบินไทยสมายล์ในเครือการบินไทย เปิดตัวแผนประกันภัยการเดินทาง “วี แคร์ ทราเวล อินชัวรันซ์” เพื่อตอบสนองความต้องการเรื่องการเดินทางของลูกค้าแบบครบวงจร ทั้งให้ความคุ้มครองอุบัติเหตุและสถานการณ์ไม่คาดคิดต่างๆ ระหว่างการเดินทาง เช่น เอกสารการเดินทางหรือสัมภาระสูญหาย เที่ยวบินล่าช้า หรือเที่ยวบินถูกยกเลิก รวมทั้งบริการช่วยเหลือฉุกเฉินระหว่างการเดินทางตลอด 24 ชั่วโมง
สำหรับเดือน ก.พ.นี้ได้จัดแคมเปญคืนกำไรให้ลูกค้าที่ซื้อบัตรโดยสารพร้อมประกันการเดินทางผ่านเว็บไซต์ไทยสมายล์ ดอทคอม รับสิทธิลุ้นรับบัตรโดยสารไป-กลับ กรุงเทพฯ-เชียงใหม่ กรุงเทพฯ-เชียงราย หรือกรุงเทพฯ-ภูเก็ต ทุกสัปดาห์ และ 2 รางวัลใหญ่ บัตรโดยสารกรุงเทพฯ-เสียมราฐ และกรุงเทพฯ-ย่างกุ้ง
ปัจจุบัน สายการบินไทยสมายล์ให้บริการ 9 เส้นทางบินภายในประเทศ เส้นทางบินต่างประเทศ มาเก๊า มัณฑะเลย์ ย่างกุ้ง ฉางซา และเสียมราฐ และมีแผนขยายฝูงบินเป็น 20 ลำภายในปี 2559